RESOLUCIÓN do 23 de marzo de 2004, da Dirección Xeral de Tecnoloxía e Desenvolvemento Sectorial, pola que se lle dá publicidade ao convenio aberto de colaboración entre a Consellería de Innovación, Industria e Comercio e as empresas avaliadoras da conformidade para o fomento da certificación dos sistemas de xestión en Galicia.
CONSELLERÍA DE INNOVACIÓN, INDUSTRIA E COMERCIO — III. OUTRAS DISPOSICIÓNS — 02/04/2004

Con data 12 de marzo de 2004 subscribiuse entre a Consellería de Innovación, Industria e Comercio e nove empresas avaliadoras da conformidade un convenio aberto de colaboración para o fomento da certificación dos sistemas de xestión en Galicia.
Cumprida a tramitación regulamentaria procede a publicación no Diario Oficial de Galicia do dito convenio, que figura como anexo desta resolución.
O que se fai público para os efectos oportunos.
Santiago de Compostela, 23 de marzo de 2004.
Jose Manuel González González
Director xeral de Tecnoloxía e Desenvolvemento Sectorial
ANEXO
Convenio aberto de colaboración entre a Consellería de Innovación, Industria e Comercio e as empresas avaliadoras da conformidade para o fomento da certificación en Galicia.
Santiago de Compostela, 12 de marzo de 2004.
REUNIDOS:
Dunha parte:
Juan Rodríguez Yuste, conselleiro de Innovación, Industria e Comercio da Xunta de Galicia en virtude das facultades que lle confire o acordo do Consello da Xunta de Galicia do 27 de marzo de 1991, sobre convenios de cooperación con outros entes públicos e de colaboración con particulares, feito público mediante Resolución do 8 de abril de 1999, da Consellería de Economía e Facenda (D0G do 30 de abril de 1991).
De outra parte:
Avelino Brito Marquina, en calidade de subdirector xeral da Asociación Española de Normalización e Certificación, facultado para a sinatura deste documento.
Enrique Quejido Martín, en calidade de director xeral de Bureau Veritas Quality International España, S.A., facultado para a sinatura deste documento.
Luis Gutiérrez de Soto Gancedo, en calidade de director xerente de Det Norske Veritas España, facultado para a sinatura deste documento.
José Antonio Reyero López, en calidade de director xeral de Lloyd's Register Quality Assurance LTD.
Operaciones España, facultado para a sinatura do presente documento.
Ramón Robles Rodríguez, en calidade de presidente de SGS ICS Ibérica, S.A., facultado para a sinatura deste documento.
Francisco Javier Baulíes Beraza, en calidade de administrador único de Qualitas Certificación, S.A. facultado para a sinatura deste documento.
Ramón Garriga Saperas, en calidade de conselleiro delegado de TÜV Internacional Grupo TÜV Rheinland, S.L., facultado para a sinatura deste documento.
José María Griera Solans, en calidade de director xeral da Entidad de Certificación e Aseguramiento, S.A. (ECA), facultado para a sinatura deste documento.
Ramón Capellades i Font, en calidade de director xeral de Applus Certification Technological Center (LGAI Technological Center), facultado para a sinatura deste documento,
EXPOÑEN:
1. A Lei 21/1992, do 16 de xullo, de industria establece, no seu artigo 20, que a Administración do Estado, en colaboración coas comunidades autónomas, promoverá e potenciará a competitividade da industria española e, de acordo cos criterios dados pola comisión para a competitividade industrial, fomentando en materia de calidade industrial diversas iniciativas, entre as que se atopan a coordinación e participación de todos os sectores e intereses da actividade económica e social da normalización, así como na súa difusión, e na conformidade a normas.
2. A dita lei establece no seu artigo 19, ao obxecto de ir impulsando a promoción da calidade industrial, os axentes que interveñen no ámbito da calidade, fundamentalmente nas áreas de normalización, certificación e acreditación, que veñen definidos no artigo 8 nos puntos, 8.5º, 8.6º e 8.11º da devandita lei.
3. O Real decreto 2200/1995, do 28 de decembro, polo que se aproba o Regulamento da infraestrutura para a calidade e a seguridade industrial establece no capítulo III a infraestrutura acreditable para a calidade, dedicando a sección primeira a través de seus artigos 20 e seguintes para a definición do marco operativo e de cumprimento das entidades de certificación e definindo a finalidade das ditas entidades no establecemento da conformidade, de carácter voluntario, dunha determinada empresa, produto, proceso, servizo ou persoa aos requisitos definidos en normas ou especificacións técnicas.
4. A Consellería de Innovación, Industria e Comercio, en virtude do Decreto 223/2003, do 11 de abril, polo que se establece a estrutura orgánica desta, ten as competencias para a planificación, coordinación, execución, seguimento e control en materia de normalización, certificación e calidade na Comunidade Autónoma de Galicia.
5. Por outra parte, a calidade en xeral e concretamente a innovación nos sistemas de xestión é unha ferramenta de primeira orde utilizada a nivel inter-
nacional por todo tipo de organizacións que se explicita a través dos procesos de certificación impulsando con esta secuencia a mellora continua e a competitividade, e facilitando a:
-Introdución, recoñecemento e diferenciación de produtos e servizos. Posicionamento diferencial da organización fronte a outras que non dispoñen do recoñecemento, achegándolles valor aos seus produtos e/ou servizos.
-Estandarizar o sistema de produción/elaboración mellorando a eficacia na xestión e, consecuentemente, a minimización tanto dos custos de produción e de prestación de servizos como da corrección de erros e defectos detectados, ben en fase de produción, ben en fase pos-produción, cuxa orixe está nunha mala xestión dos propios procesos de xestión.
-Motivar o persoal a partir da organización e a súa capacitación a través de procesos de inmersión, a todos os niveis, na execución dos obxectivos presentados nas súas empresas e organizacións, motivando a cada persoa de forma individualizada da importancia da súa contribución e papel na devandita empresa ou organización.
-Xestión e organización da empresa ou organización co obxecto que todos os factores que afectan a calidade están totalmente definidos e controlados eliminando así os posibles defectos que poidan xurdir nos produtos, procesos ou servizos.
-Estudo das necesidades e expectativas dos clientes permitíndolles ás empresas e organizacións dispoñer dunha sistemática baseada na total sintonía entre os seus obxectivos e a obtención da satisfacción dos clientes e consolidar a súa confianza, reducindo o número de inspeccións e reclamacións.
-Abordar e permanecer en mercados altamente competitivos.
-Seguridade mediante un control externo da efectividade dos procesos implantados pola organización.
6. Adicionalmente, a Consellería de Innovación, Industria e Comercio propugna a evolución das organizacións cara á mellora continua dos seus sistemas de xestión, impulsando para iso a implantación de modelos globais de competitividade baseados nos principios de excelencia como estratexia integral avanzada de seguimento, e articulando actuacións parciais ou puntuais a través dos modelos de competitividade.
7. As organizacións galegas no foron alleas á evolución dos sistemas de xestión, detectándose en Galicia en 1991 as primeiras certificacións de sistemas de xestión dentro da área da calidade e baseados na norma UNE 66901 publicada en 1986, procesos precursores que actualmente teñen reflexo na serie de normas ISO 9000:2000. A implantación destes sistemas de xestión da calidade creceron de maneira continuada, sendo a partir de 1996 cando se observa un significativo cambio na tendencia e se rexistra un maior ritmo de crecemento no número de organizacións certificadas.
8. De forma similar, a implantación doutros sistemas de xestión deben ter un importante reflexo e repercusión na competitividade das organizacións
galegas, en áreas como o ambiente, a seguridade, a innovación, a responsabilidade ética e corporativa, a excelencia ou outros desenvolvementos sectoriais específicos. Neste proceso de desenvolvemento competitivo, tamén Galicia vén experimentando unha progresiva sensibilización dos seus sectores cara á implantación de modelos de xestión avanzados.
9. A Consellería de Innovación, Industria e Comercio vén apoiando o desenvolvemento e a implantación de políticas de calidade nas empresas e organizacións galegas a través de diferentes liñas, programas e actuacións entre as que, nos últimos anos tivo unha especial relevancia o fomento da implantación de sistemas de xestión da calidade, desde a perspectiva da súa posterior certificación externa e obxectiva, entre as pemes galegas, o que contribuíu a mellora da competitividade destas. Estas liñas de actuación tiveron un notable e crecente apoio por parte dos sectores destinatarios á vista do seu impacto na competitividade das organizacións beneficiadas, posibilitando desta maneira un marco de continuidade favorable.
10. Así mesmo, desde o ano 2000 a Consellería de Innovación, Industria e Comercio, a través da Fundación para o Fomento da Calidade Industrial e Desenvolvemento Tecnolóxico de Galicia, xunto coas empresas avaliadoras da conformidade veñen colaborando no mantemento da base de datos da certificación dando resposta e apoio de carácter xeral ás demandas dos distintos sectores socioeconómicos de Galicia e onde teñen un papel destacado as propias organizacións certificadas integrando con todo iso unha información veraz e actualizada que se posiciona como un referente pioneiro da certificación de sistemas e produtos así como para a información sobre a súa situación puntual e evolución de forma personalizada.
11. Analizada a información dispoñible na referida base de datos da certificación obsérvanse desequilibrios en canto ao desenvolvemento de sistemas de xestión para as distintas áreas, convivindo tamén de forma desigual a certificación en función do sector de actividade das propias organizacións e detectándose unha crecente necesidade de impulsar modelos de xestión innovadores e específicos que favorezan a competitividade das organizacións nun contorno cada día más personalizado e dinámico.
12. Así mesmo, o tamaño de empresa influíu de forma decidida na actividade certificadora. A presenza das empresas de tamaño medio e grande nun contorno cada día máis global leva consigo unha maior sensibilización cara aos factores de competitividade e, tal como se indicou anteriormente, cara a implantación de diferentes tipos de certificación como garantes dun determinado nivel de calidade na súa actividade. Estas cuestións comezan a tomarse en consideración nas empresas de menor tamaño, as que deberán desenvolverse adaptándose aos requirimentos específicos de cada colectivo particular. Neste proceso xogarán un papel moi destacado todas as actuacións específicas en materia de divulgación, sensibilización, información e formación dos principios, vantaxes, mecanismos e ferramenta da calidade, liñas de actuación entre as que deberán
figurar de forma destacada as actuacións en materia de certificación.
Como consecuencia da estreita relación entre a certificación de modelos de xestión innovadores e a competitividade das organizacións, destaca o interese xeral para Galicia do fomento dos procesos de certificación, polo que se establece o seguinte convenio de colaboración entre a Consellería de Innovación, Industria e Comercio da Xunta de Galicia e as entidades avaliadoras da conformidade de acordo coas seguintes
CLÁUSULAS:
Primeira.-Obxecto.
O obxecto deste convenio consiste en regular as actuacións entre a Consellería de Innovación, Industria e Comercio e as entidades avaliadoras da conformidade para o fomento da innovación nos modelos de xestión a través da súa certificación, nas Pemes, entidades e organizacións de Galicia.
Para lograr o devandito obxectivo arbítrase un sistema de incentivos económicos ás empresas, entidades e/ou organizacións avaliadas así coma o desenvolvemento dun plan de sensibilización, divulgación, información e formación por parte das entidades avaliadoras da conformidade en relación coas mellores prácticas en materia de certificación así como de modelos avanzados de xestión.
Segunda.-Entidades avaliadoras da conformidade.
Para os efectos deste acordo, entenderase por entidades avaliadoras da conformidade (en adiante certificadoras) a:
-De acordo co Real decreto 2200/1995, aquelas organizacións debidamente acreditadas pola Entidad Nacional de Acreditación (ENAC) para a certificación das normas definidas como alcance no punto quinto deste convenio de colaboración.
-Aquelas organizacións debidamente acreditadas pola entidade responsable da súa xestión e control para a certificación das especificacións definidas como alcance no punto quinto do deste convenio de colaboración.
As certificadoras que asinan este convenio aberto e as que posteriormente se adhiran a el de acordo co procedemento que se establece, terán a consideración de empresas colaboradoras, con suxeición ao establecido no capítulo VI do Decreto 287/2000, do 21 de novembro.
Polo que respecta á solvencia económica, non se exixe a súa acreditación neste convenio, xa que a modalidade de colaboración que se establece non supón en ningún momento un anticipo de fondos ás entidades colaboradoras, senón un reintegro do importe das axudas anticipadas por estas.
Poderán adherirse a este convenio aberto todas as entidades certificadoras que reúnan os requisitos anteriores e que soliciten a súa adhesión seguindo o procedemento que se establece na cláusula seguinte.
Terceira.-Procedemento de adhesión ao convenio.
Con independencia das entidades certificadoras asinantes, con posterioridade á publicación do convenio no DOG, poderán adherirse a el aquelas certificadoras que o soliciten e reúnan os requisitos exixidos no convenio, a cuxos efectos deberán remitirlle á Consellería de Innovación, Industria e Comercio a seguinte documentación:
-Compromiso de adhesión segundo o modelo do anexo I debidamente cuberto.
-Documento acreditativo do poder con que actúa o representante e fotocopia compulsada do seu DNI.
-NIF da entidade.
-Declaración expresa da entidade da súa capacidade para obrar e de non estar incursa en ningunha das circunstancias ás que se refire o artigo 20 do Real decreto lexislativo 2/2000, do 16 de xuño, polo que se aproba o texto refundido da Lei de contratos das administracións públicas.
-Certificados de estar ao corrente das súas obrigas coa Seguridade Social, facenda da Comunidade Autónoma e coa Axencia Estatal da Administración Tributaria.
As certificadoras remitirán tamén un informe que recolla os datos de localización, enderezo completo da súa sede central e delegación en Galicia, interlocutor nesta comunidade e capacidade técnica desta indicando acreditacións dispoñibles, medios humanos da delegación, a súa cualificación e tarifas vixentes para a certificación de sistemas de xestión. Así mesmo, as certificadoras comunicarán calquera variación substancial relativa ao estado da súa acreditación en relación ao alcance deste convenio de colaboración.
A data límite para solicitar a adhesión ao convenio por parte das entidades certificadoras finalizará o 30 de xuño de 2005.
A Consellería de Innovación, Industria e Comercio analizará a documentación presentada e notificará a cada unha das certificadoras a adhesión ou non a este convenio en función do cumprimento dos requisitos esixidos nel.
Cuarta.-Empresas beneficiarias.
Poderán beneficiarse das axudas ás que se refire este acordo as empresas, en especial as Pemes galegas, e as entidades e organizacións establecidas en Galicia cando o alcance da certificación comprenda en exclusiva os centros situados no territorio da Comunidade Autónoma de Galicia.
Quinta.-Actuación subvencionada.
Serán obxecto de subvención ao amparo deste convenio de colaboración as certificacións realizadas de acordo coa lista aberta de normas e referenciais recollidos como anexo VI e que, notificados adecuadamente polas certificadoras adheridas, reciban a aprobación previa por parte da Consellería de Innovación, Industria e Comercio.
A referida lista aberta indicada no anexo VI manterase actualizada na páxina web do observatorio da calidade (www.observatoriocalidade.org). Esta
lista aberta poderá ser actualizada pola Consellería de Innovación, Industria e Comercio en función da innovación nos modelos de xestión e logo de solicitude por parte das certificadoras na que deberán indicar:
-Informe sobre a norma o referencial proposto para incluír. Obxectivos e beneficios deste. Entidade acreditadora e entidades acreditadas para a certificación da norma o referencial proposto.
-Situación actual do desenvolvemento e implantación da norma ou referencial proposto.
-Análise das organizacións posibles beneficiarias en Galicia.
-Texto da norma ou referencial proposto.
Así mesmo, a Consellería de Innovación, Industria e Comercio poderá realizar baixas na lista aberta de normas e referenciais, recollidos como anexo VI, en función da súa propia evolución entre as empresas, entidades e organizacións de Galicia.
A Consellería de Innovación, Industria e Comercio terá a potestade para estimar ou desestimar as solicitudes previas de axuda a certificación en función da adecuación aos obxectivos do acordo, así como da dispoñibilidade orzamentaria.
Sexta.-Investimento subvencionable.
Para os efectos deste acordo entenderase como investimento subvencionado os custos nos que incorra a certificadora como consecuencia do proceso de certificación das actuacións descritas na cláusula quinta deste acordo excluído o IVE, sempre e cando a devandita contía supere os 1.500 euros.
Terán a consideración de investimento subvencionable os custos de auditoría das certificadoras así como os custos de concesión, tramitación, rexistro ou emisión dos certificados. Non se considerarán como investimento subvencionable os gastos correspondentes aos procesos de renovación de certificados.
Sétima.-Contía das axudas.
Para os beneficiarios deste acordo, a axuda recibida suporá unha redución máxima do 60% do investimento subvencionable. A devandita redución aplicarase, no momento da emisión das facturas correspondentes a cada proceso de certificación.
A achega máxima por parte da Consellería de Innovación, Industria e Comercio será de 3.000 A por expediente de certificación que desexe acollerse ao estipulado neste convenio.
Esta redución de ata o 60%, concretarase nunha axuda por parte da Consellería de Innovación, Industria e Comercio, a deducir do importe total a facturar pola entidade de certificación ás empresas certificadas.
Oitava.-Obrigas da Consellería de Innovación, Industria e Comercio.
A Consellería de Innovación, Industria e Comercio destinará para o financiamento deste convenio, con cargo a aplicación orzamentaria 08.03.712B.772.0 dos orzamentos xerais da Comunidade Autónoma de
Galicia, a cantidade de 250.000 euros para a anualidade de 2004, 250.000 euros para a anualidade de 2005 e 250.000 euros para a anualidade de 2006.
Estas cantidades poderán incrementarse en función das peticións presentadas e de acordo coa dispoñibilidade de crédito.
O gasto que se proxecta tramitarase como expediente anticipado e está condicionado á existencia de crédito adecuado e suficiente nos orzamentos do exercicio 2004, de acordo co disposto no artigo 3 apartado 3º in fine da Orde do 27 de novembro de 2000 pola que se modifica a Orde do 11 de febreiro de 1998 sobre tramitación anticipada de expedientes de gasto.
A Consellería de Innovación, Industria e Comercio propiciará solucións telemáticas avanzadas a través de ferramentas das tecnoloxías da información e a comunicación e/ou experiencias piloto que permitan optimizar os procedementos de tramitación de expedientes do convenio.
A Consellería de Innovación, Industria e Comercio poderá actualizar os anexos deste convenio adecuándoos á tramitación telemática en curso e a normativa en vigor en cada momento.
Novena.-Obrigas das certificadoras.
As certificadoras participarán nas actuacións en materia de calidade e certificación a través do desenvolvemento dun plan de divulgación e formación.
Para a execución das actividades de divulgación e formación, as certificadoras coordinarán o alcance das súas actuacións coa Consellería de Innovación, Industria e Comercio tanto no desenvolvemento dos seus contidos e temáticas a contemplar como en relación ás datas de celebración dos eventos de forma que a devandita coordinación redunde nunha maior eficacia das actuacións para Galicia, remitindo a planificación de actuacións de divulgación, información ou formación que prevén desenvolver para a súa integración conxunta.
As certificadoras porán á disposición da Consellería de Innovación, Industria e Comercio a información xerada en relación cos plans de divulgación e formación coordinados con esta, para o seu tratamento como contidos informativos e a súa adecuada difusión de forma que complementen outra información xerada en materia de calidade e obtención dun maior efecto multiplicador. Esta información a facilitar estará formada a título orientativo por:
-Contidos técnicos da actuación en soporte electrónico.
-Descritores das actuacións: programa, destinatarios, axentes participantes, lugar e datas de celebración, distribución da convocatoria, etc.
-Niveis de certificación da certificadora en España por comunidades autónomas.
-Niveis de certificación da certificadora noutros países.
-Referencias da Internet en materia de calidade.
-Informes técnicos e noticias no ámbito da certificadora.
As certificadoras remitirán previamente á sinatura do convenio ou no momento da solicitude de adhesión para aquelas que se adhiran con posterioridade, un escrito comunicando a designación dun interlocutor único para a resolución de cantas dúbidas xurdan na tramitación das axudas, e que será o mesmo que desempeñe a representación na comisión de seguimento. Así mesmo, o antedito interlocutor deberá dispoñer do certificado dixital emitido polo organismo competente correspondente, para a presentación telemática das solicitudes de autorización previa.
As certificadoras deberán comunicarlle á Consellería de Innovación, Industria e Comercio, calquera variación que se produza nos datos anteriores garantindo a confidencialidade dos datos subministrados polos beneficiarios.
As certificadoras adaptaranse ás novas solucións telemáticas para a xestión do convenio e tramitación de expedientes así como para outros procesos de información continua sobre a actividade certificadora, adoptando para iso as medidas necesarias en canto ao acceso á Internet e/ou a adopción de sinatura electrónica.
As certificadoras someteranse ás actuacións de comprobación que esta Consellería de Innovación, Industria e Comercio poida efectuar respecto á xestión de estas axudas, e ás de control financeiro que realice a Intervención Xeral da Comunidade Autónoma e os procedementos fiscalizadores do Consello de Contas.
Ademais, colaborarán na restitución das subvenciones outorgadas nos casos en que concorra causa de reintegro.
Décima.-Solicitude de admisión de expedientes previo á certificación.
As certificadoras deberán recoller o compromiso do beneficiario previo á solicitude de autorización segundo anexo II mediante o que se verifica que a entidade pretende optar ás axudas do convenio. Este anexo deberá ser arquivado pola certificadora, ata o momento da presentación da xustificación do expediente segundo o descrito na cláusula décimo primeira. Unha vez recollido este consentimento, as certificadoras realizarán a solicitude de autorización previa usando para iso a ferramenta telemática achegada para este fin.
Os formularios a utilizar polas certificadoras para as solicitudes de autorización previa reguladas neste convenio cubriranse e obteranse necesariamente pola certificadora a través da aplicación informática establecida no enderezo da Internet <
http://www.xunta.es/conselle/in/index.htm>.
Con cargo aos orzamentos xerais da Comunidade Autónoma de Galicia para cada anualidade dentro da vixencia do convenio atenderanse de forma correlativa á súa presentación individual as solicitudes
de axuda para os procesos de certificación que teñan entrada na Consellería de Innovación, Industria e Comercio anualmente, como máximo, ata o 30 de outubro e que, sendo aceptadas pola Consellería de Innovación, Industria e Comercio mediante comunicación telemática, se xustifiquen convenientemente, como máximo, ata o 29 de novembro de cada anualidade.
Non serán admitidas aquelas xustificacións nas que a data do certificado sea anterior á data de solicitude previa de axuda ao proceso de certificación.
As axudas concederanse seguindo a orde de presentación de solicitudes ata o límite de crédito dispoñible, tendo a Consellería de Innovación, Industria e Comercio a potestade de estimar ou desestimar a devandita solicitude en función da adecuación aos obxectivos deste convenio, así como da dispoñibilidade orzamentaria.
No momento que a Consellería de Innovación, Industria e Comercio esgote a consignación orzamentaria establecida na cláusula oitava comunicaraselles ás certificadoras, non admitindo ningunha nova solicitude, sen menoscabo da tramitación ordinaria das axudas xa aprobadas.
Aquelas solicitudes aceptadas pola Consellería de Innovación, Industria e Comercio cuxa xustificación non poida materializarse nas condicións especificadas polo presente convenio dentro da anualidade na que foron aceptadas deberán comunicarlle á Consellería de Innovación, Industria e Comercio para o efecto da anulación dos devanditos expedientes. Estes expedientes poderán presentarse novamente na seguinte anualidade sempre e cando a xustificación corresponda ao exercicio no que se concede a nova axuda.
Unha vez autorizada pola Consellería de Innovación, Industria e Comercio unha axuda a unha certificación, as certificadoras aplicarán na factura que se vai emitir o desconto ofertado por estas como porcentaxe que subvenciona a Consellería de Innovación, Industria e Comercio nas condicións estipuladas, sempre con anterioridade a data de emisión do certificado.
Décimo primeira.-Xustificación das axudas.
Para recuperar as cantidades subvencionadas, as certificadoras presentarán nunha soa entrega por expediente ante a Consellería de Innovación, Industria e Comercio os resumos detallados segundo anexo III (orixinal asinado polo representante único), xunto coa seguinte documentación:
-Compromiso do beneficiario previo á solicitude de autorización segundo anexo II cuberto con anterioridade á solicitude de autorización previa comunicada telematicamente.
-Copia das facturas emitidas pola certificadora, coa desagregación detallada dos distintos conceptos facturados. Entre os conceptos facturados farase referencia explícita á axuda concedida por parte da Consellería de Innovación, Industria e Comercio.
-Documentos xustificativos do pagamento, por parte do beneficiario. Este documento debe ser un xustificante bancario onde se indique que a transacción foi realmente executada.
-Copia do certificado emitido pola certificadora. Non serán atendidas as xustificacións presentadas nas que a data do certificado sexa anterior á data de presentación telemática da autorización previa de axuda por parte da certificadora.
-Declaración doutras axudas solicitadas ou concedidas por outras administracións para o mesmo fin (anexo IV).
-Copia do certificado emitido polo organismo competente de encontrase dado de alta o beneficiario da subvención no imposto de actividades económicas (IAE) que ampare a actividade para a que solicita a axuda.
Toda a documentación que hai que presentar deberá ser orixinal ou, se é o caso, fotocopia compulsada.
Décimo segunda.-Pagamento das axudas
Para o pagamento das axudas aprobadas por parte da Consellería de Innovación, Industria e Comercio, as certificadoras deberán acreditar previamente que se encontran ao corrente do pagamento das obrigas coa Facenda Pública do Estado e da Administración Autónoma así como coa Seguridade Social. Para iso deberán presentar:
-Certificados acreditativos de estar ao corrente nas súas obrigas tributarias, obrigas coa Seguridade Social e non ter pendente de pagamento ningunha débeda por ningún concepto coa Administración pública da Comunidade Autónoma Galega. O solicitante poderá acudir á AEAT, á Seguridade Social e á Consellería de Economía e Facenda para solicitar a expedición do certificado correspondente ou cubrir debidamente asinada a autorización que se remite no anexo V para que este órgano poida solicitar esta información por vía informática.
-Certificación bancaria da titularidade da conta onde se realizarán os pagamentos.
Os expedientes autorizados que se xustifiquen con posterioridade ao 30 de novembro das anualidades 2004 e 2005 poderán ser atendidos con cargo aos créditos do exercicio seguinte que corresponda. Para iso, as certificadoras deberán comunicar a relación de expedientes que non serán xustificados, solicitando o seu traslado a seguinte anualidade. En caso de non solicitarse o seu traslado entenderase desestimados, debendo tramitarse unha nova solicitude cubrindo para iso o anexo II Compromiso do beneficiario previo á solicitude de autorización e realizando unha nova solicitude de autorización previa mediante Internet.
Os servicios técnicos da Consellería de Innovación, Industria e Comercio poderán verificar nas empresas, entidades ou organizacións beneficiarias das axudas, que o proceso se levou a cabo segundo o establecido, emitindo o correspondente informe.
Comprobada a documentación achegada e verificado, se procede, que o proceso se levou a cabo de acordo coas estipulacións, a Consellería de Innovación, Industria e Comercio realizará a proposta de pagamento para reintegrar ás certificadoras o importe das axudas anticipadas por estas.
Procederase ao reintegro das subvencións percibidas nos supostos establecidos no artigo 78.4º do texto refundido da Lei de contratos das administracións públicas aprobado polo Decreto lexislativo de 2/2000, do 16 de xuño.
Décimo terceira.-Seguimento do convenio de colaboración.
Para o seguimento e control do acordo constituirase unha comisión integrada por 2 membros designados pola Consellería de Innovación, Industria e Comercio e os interlocutores únicos designados por cada unha das certificadoras asinantes do convenio ou adheridas a el.
Décimo cuarta.-Natureza administrativa.
Este convenio ten natureza administrativa e, en consecuencia, a Consellería de Innovación, Industria e Comercio resolverá todas as cuestións que xurdan no seu desenvolvemento de acordo co texto refundido da Lei de contratos das administracións públicas, aprobado polo Real decreto lexislativo 2/2000, do 16 de xuño.
Dada a natureza xurídico-administrativa deste convenio, a orde xurisdicional contencioso-administrativo será o competente para resolver as cuestións litixiosas que puidesen suscitarse entre as partes durante a súa execución.
Décimo quinta.-Causas de resolución.
Son causas de resolución deste convenio de colaboración o incumprimento total o parcial dalgunha das estipulacións contidas nas cláusulas coa conseguinte anulación de todos os expedientes en trámite.
Décimo sexta.-Vixencia.
Este acordo terá vixencia desde o día seguinte ao da súa publicación no Diario Oficial Galicia (DOG) ata o 31 de decembro de 2006. No obstante, en función dos resultados obtidos poderá ser prorrogado, por mutuo acordo das partes.
E, en proba de conformidade cos termos do convenio, as partes comparecentes asinan e rubrican este no lugar e data indicados no encabezamento.
Pola Consellería de Innovación, Industria e Comercio: Juan Rodríguez Yuste. Por Aenor: Avelino Brito Marquina. Por BVQI: Enrique Quejido Martín. Por Lloyd's: José Antonio Reyero López. Por DNV: Luis Gutiérrez de Soto Gancedo. Por SGS: Ramón Robles Rodríguez. Por D.Qualitas: Francisco Javier Baulíes Beraza. Por ECA: José María Griera Solans. Por Tüv Internacional: Ramón Garriga. Por Applus: Ramón Capellades i Font.